7. PEKKAR - nimi pandi Kirna mõisas kahes kohas - Kirna mõisa vahimehele Juhan Pekkarile ja tema naisele ning Nõmme rätsepa talus nr. 24 Kustav Pekkari perele. Juhan olevat Kirna 1834. a. hingeloendi järgi tulnud Kohatu mõisa Mälivere talust nr. 12, kuid seal sobivat Juhanit kirjas ei ole. Arvatavasti oli ta lapsena kirjas Kirna mõisarahva all kui abieluväline laps nimega Juhan. Hageri koguduse personaalraamatu järgi oli Juhan Järve Jaagupi tütre Kaie vallaspoeg. Kustav tuli Kirnasse Kerasti talust. 1782. a. revisjoni ajal oli kirjas kui Kerasti peremehe Mihkli poja Peetri minia Kai poeg. Tal oli ka vanem vend Juhan, kuid ta ei sobi vanuse poolest ja hingeloendite andmeil suri ta 1806. a. Kustavil oli õde Kai, kes võis olla vallaslaps Juhani ema. Juhan Pekkari ja Kustavi sugulus on siiski kaheldav.